Panel tal-Organizzazzjoni Dinjija tal-Kummerċ (WTO) illum iddikjara li d-dazji antidumping Russi li jxekklu l-esportazzjonijiet ta' vetturi kummerċjali ħfief Taljani u Ġermaniżi huma illegali. Il-panel qatagħha li r-Russja naqset milli tosserva għadd ta' regoli tad-WTO meta daħħlet id-dazji antidumping fl-2013, li jmorru minn 23% sa kważi 30% u li jaffettwaw l-esportazzjonijiet ta' vetturi Taljani u Ġermaniżi. Dan huwa biss eżempju wieħed ta' bosta miżuri li r-Russja ħadet fl-aħħar snin kontra l-esportazzjonijiet mill-UE. Il-kostatazzjonijiet tal-panel ifakkru lir-Russja li l-obbligi internazzjonali tagħha ma jistgħux jiġu injorati. “Kuntenta li qed nara deċiżjoni vera ċara mid-WTO kontra waħda mill-miżuri inġusti, protezzjonisti u antikompetittivi li qed naraw fir-Russja. Dawn id-dazji fuq il-vetturi kummerċjali ħfief ma jimxux mal-impenji li ħadet ir-Russja meta ngħaqdet fid-WTO. Dawn il-miżuri issa jridu jitneħħew. Nittama li nara lir-Russja tonora l-obbligi internazzjonali tagħha u tirrispetta din id-deċiżjoni mingħajr dewmien”, qalet Cecilia Malmström, il-Kummissarju għall-Kummerċ. Il-panel qabel mal-UE dwar l-allegazzjonijiet proċedurali kollha u għarfet li kien hemm bosta problemi fl-analiżi Russa li wasslet għall-introduzzjoni tad-dazji. Billi eskludew ċerti produtturi domestiċi mill-kalkoli tagħhom, l-awtoritajiet Russi sejsu l-analiżi tagħhom tad-dannu allegatament ikkawżat lill-industrija domestika fuq ċifri li ma kinux realistiċi. Meta vvalutaw l-effetti tad-dumping allegat, l-awtoritajiet injoraw fattur ieħor: il-kapaċità żejda fis-settur tal-vetturi kummerċjali ħfief Russu, li dak iż-żmien kienet seba' darbiet ikbar minn dak li fil-fatt jinbiegħ fis-suq Russu. Il-partijiet għandhom 60 jum biex jappellaw id-deċiżjoni. Inkella, ir-Russja tkun mistennija tneħħi d-dazji antidumping tagħha fuq il-vetturi kummerċjali ħfief importati mill-UE. Sfond Id-dazji antidumping fuq il-vetturi kummerċjali ħfief, introdotti f'Mejju tal-2013, jolqtu l-importazzjonijiet mill-Ġermanja, l-Italja, u t-Turkija. Il-miżuri jikkonċernaw vetturi kummerċjali ħfief li jiżnu bejn 2.8 tunnellati u 3.5 tunnellati, b'bodies tat-tip ta' vann u magni diesel b'ċilindrata li ma teċċedix 3 000 cm3, iddiżinjati biex iġorru tagħbija li tiżen sa żewġ tunnellati jew għat-trasport ikkombinat tal-merkanzija u l-passiġġieri. Dawn il-miżuri ġew adottati mill-Unjoni Ekonomika Ewrasjatika, u bħalissa japplikaw għall-importazzjonijiet fil-pajjiżi tagħha kollha, jiġifieri l-Armenja, il-Belarussja, il-Każakistan, il-Kirgiżistan, u r-Russja. Jekk jitneħħew, ma jkun hemm l-ebda dazji antidumping bħal dawn fuq l-importazzjonijiet minn dawn l-Istati Membri tal-UE fil-membri kollha tal-Unjoni Ekonomika Ewrasjatika. Dan il-każ jikkonċerna lir-Russja speċifikament, minħabba li fiż-żmien li l-UE ressqet il-każ lid-WTO fl-2014, ir-Russja kienet l-uniku membru tal-Unjoni Ekonomika Ewrasjatika marbut bir-regoli tad-WTO. Din hija waħda minn erba' tilwimiet tad-WTO li l-UE kellha tressaq kontra r-Russja mindu daħlet fid-WTO. Il-każijiet l-oħra jirrigwardaw projbizzjoni tal-importazzjoni tal-majjali u l-prodotti tal-majjal, tariffi eċċessivi fuq l-importazzjonijiet ta' karta u prodotti oħrajn, u tariffa ta' riċiklaġġ fuq il-karozzi. Fil-każ tat-tariffi eċċessivi u l-projbizzjoni tal-majjal, żewġ panels tad-WTO sabu fl-2016 li l-miżuri Russi kienu qed imorru kontra r-regoli tad-WTO. Aktar informazzjoni Talba tal-UE għal-konsultazzjonijiet mad-WTO Talba tal-UE għal panel tad-WTO Is-soluzzjoni tat-tilwim tad-WTO, fil-qosor Il-każ WTO dwar Dazji Antidumping Russi fuq Vetturi Kummerċjali Ħfief mill-Ġermanja u l-Italja